*„Jöjjetek énhozzám mindnyájan, akik megfáradtatok, és meg vagytok terhelve, és én megnyugvást adok nektek.”*

*(Mt 11,28)*

Jézus most egy lelki útra hív téged.

Az út hosszát, idejét és mélységét te szabod meg.

Egyre kérlek: nagyon figyelj útitársadra, Jézusra, s közben légy tekintettel a többi utazóra is.

Érkezz meg! Érezd magad otthon!

Most nem az a fontos, honnan jöttél, s hová fogsz továbbmenni.

Az itt és a most számít. Légy jelen!

Jó utat!

**Első állomás**

*„Légy csendben és várj az Úrra!” (Zsolt 37,7)*

Foglalj helyet! Te megérkeztél. Útitársad, Jézus is itt van már. Ott ül melletted.

Most egymásra találhattok. Először, vagy újra…

Gondold végig: Ki ő Neked? Mennyire ismeretlen vagy ismerős?

Sokat sétáltatok már együtt, vagy ez az első közös utatok?

Mondd el neki, mit érzel most? Fáradt vagy, esetleg felszabadult?

Kérdéseid vannak? Beszélgessetek!

**Második állomás**

*„Hálát adok az Úrnak, teljes szívemből, elbeszélem minden csodatettedet!” (Zsolt 9,2)*

Sok minden történt veled eddigi utadon. Szemezgess az események között!

Írd fel a falra azokat a dolgokat, amiért hálás vagy!

Köszönd meg Istennek mindazt a jót, amit tőle kaptál, a csodákat, amelyekben részesülhettél!

**Harmadik állomás**

*„Vassal formálják a vasat és egyik ember formálja a másikat.” (Péld 27,17)*

Biztosan sok és sokféle emberrel találkoztál: régi ismerősök, új barátok. Emlékezz most rájuk!

Tegyél abba a cserépbe egy-egy magot, amelyikről eszedbe jut valaki! Imádkozz értük!

Rendezetlen ügyem van vele

Számíthatok rá

Jó vele lenni

Tanulok tőle

Testvérem a hitben

Hiányzik

Eltávolodtunk egymástól

Szeretném jobban megismerni

Felelős vagyok érte

Megbántott

Szeretnék megbocsátani neki

Nem értjük meg egymást

Segítségre szorul.

**Negyedik állomás**

*„…és íme én veletek vagyok minden napon a világ végezetéig” (Mt 28,20)*

Álmomban Mesteremmel  
tengerparton jártam, s az életem  
nyomai rajzolódtak ki mögöttünk:  
két pár lábnyom a parti homokon,  
ahogy Ő mindig ott járt énvelem.

De ahogy az út végén visszanéztem,  
itt-amott csak egy pár láb nyoma  
látszott, éppen ahol az életem  
próbás, nehéz volt, sorsom mostoha.  
  
Riadt kérdéssel fordultam az Úrhoz:  
„Amikor életem kezedbe tettem,  
s követődnek szegődtem Mesterem,  
azt ígérted, soha nem hagysz el engem,  
minden nap ott leszel velem.  
S most visszanézve, a legnehezebb  
úton, legkínosabb napokon át  
mégsem látom szent lábad nyomát!  
Csak egy pár láb nyoma  
látszik ott az ösvényen.  
Elhagytál a legnagyobb ínségben?”

Az Úr kézenfogott, s szemembe nézett:  
„Gyermekem, sose hagytalak el téged!  
Azokon a nehéz napokon át  
azért látod csak egy pár láb nyomát,  
mert a legsúlyosabb próbák alatt  
téged vállamon hordoztalak!”

(Túrmezei Erzsébet fordítása)

Nézz vissza te is! Gondold végig az elmúlt időszakod próbatételeit és nehéz pillanatait!

Csodálkozz rá te is: Ő sosem hagyott el, vállain hordozott téged! Keresd a nyomokat!

**Ötödik állomás**

*„…bűnös ember vagyok, Uram!” (Lk 5,8)*

Történtek az életedben olyan dolgok, amelyekre nem vagy büszke, amelyeket, ha lehetne, másképp tennél?

Voltak helyzetek, amikor helytelenül cselekedtél, lehetőségek, amiket elmulasztottál?

Szavak, amelyek sebeket okoztak…

Mulasztások, amiket már nem pótolhatsz…

Emelj fel egy követ! Azt, amelyik most rád nehezedik. Érezd a súlyát!

Gondolataid, szavaid, tetteid és mulasztásaid súlyát! Indulj el bűneid súlyával!

*„Ember, megbocsáttattak a te bűneid.” (Lk 5,20)*

Megérkeztél Jézus Krisztus keresztjéhez. Itt leteheted minden terhedet. Ha megbánod bűneid, Ő megbocsát!

**Hatodik állomás**

*„Úgy ragyogjon a ti világosságtok az emberek előtt, hogy lássák jó cselekedeteiteket, és dicsőítsék a ti mennyei Atyátokat.” (Mt 5,16)*

A világosság kitűnik a környezetéből. A világosság vonz.

Milyen a te életed? Mi vagy ki tölti be a szívedet? Ez hogyan látszik meg rajtad?

*„Én vagyok a világ világossága: aki engem követ, nem jár sötétségben, hanem övé lesz az élet világossága.” (Jn 8,12)*

Szólítsd meg a Világ Világosságát! Kérd az Ő fényét, hogy világíthass ebben a sötét világban!

Többet ér egy gyertyát meggyújtani, mint panaszkodni, hogy sötét van.

**Hetedik állomás**

*„Ne aggódjatok tehát a holnapért, mert a holnap majd aggódik magáért: elég minden napnak a maga baja.” (Mt 6,34)*

Vannak dolgok, amiktől félsz, amik miatt aggódsz?

Nem tudod, mit hoz a jövő, és ez bizonytalansággal tölt el?

Írd fel mindezeket egy lapra! Isten szeretné elvenni a félelmeidet!

Gyűrd össze az aggodalmakat, és dobd ki a szemetesbe!

**Nyolcadik állomás**

*„Egymás terhét hordozzátok, és így töltsétek be Krisztus törvényét!” (Gal 6,2)*

Biztosan vannak kéréseid, álmaid, terveid, céljaid. Szeretnéd, ha imádkoznánk érte?

Vegyél egy papírt, és írd fel a kéréseidet! Dobd a cseréptálba!

Ha van kedved, húzhatsz egyet a már ott lévők közül. Vidd magaddal, és imádkozz érte te is!

**Befejező állomás**

A séta végére értél. Remélem, áldott utad volt.

Jó hír, hogy ez nemcsak egy utolsó állomás, hanem lehet egy másik út első állomása is.

Útitársadat, ha engedted, hogy melléd szegődjön, nem kell itt hagynod: ha kéred, Jézus továbbra is veled tart.

Vigyél egy emlékkövet magaddal, hogy emlékeztessen! Jó utat!